SKRIFTLIG FORESPØRGSEL P-3353/02

af Antonios Trakatellis (PPE-DE) til Kommissionen

(19. november 2002)

Om: Beskyttelse af folkesundheden og forbrugernes sundhed i forbindelse salg af produkter af dybfrossen dej og den såkaldte bake-off-teknik

Under henvisning til at flere levnedsmiddelprodukter, som tilbydes forbrugerne på markedet i Grækenland og i andre medlemsstater med anvendelse af den såkaldte bake-off-teknik (færdigbagning af bageklare produkter), ikke udgør brød, førend dejen er bagt, eftersom brødet skal forberedes og bages på normal vis, og at det skal være dækket af normal skorpe på hele overfladen,

bedes Kommissionen oplyse:

- Er det, eller er det ikke, nødvendigt at bage produkter af typen halvbagt, dybfrossent brød (bake-off), for at produktet kan blive spiseligt? I hvilket omfang er det muligt at undtage de pågældende produkter fra fællesskabsrettens bestemmelser om beskyttelse af folkesundheden samt fra de sanitære bestemmelser i national ret, som på grundlag af subsidiaritetsprincippet er fastsat for bagerier?

- Hvorledes kan der findes beskyttelse af folkesundheden, når der foregår ukontrolleret forhandling og salg af levnedsmiddelprodukter gennem anvendelsen af bake-off-teknikken, for selv om det i virkeligheden drejer sig om dybfrossen dej, som skal bages, sælges produkterne som brød i supermarkeder, uden at den nødvendige tilladelse til brødfremstilling foreligger, og uden at de nationale sanitære bestemmelser bliver anvendt?

- Hvilke foranstaltninger vil Kommissionen træffe for at beskytte forbrugerne, som man søger at vildlede ved at sælge dem produkter med betegnelsen halvbagt eller dybfrossent brød, når det drejer sig om dej, og de pågældende produkter ikke udgør spiseligt brød, før de er blevet bagt, selv om de vildledende betegnes som bake-off-brød eller endog frisk brød?

Svar afgivet på Kommissionens vegne af David Byrne

(20. december 2002)

Der findes ingen fællesskabslovgivning, der fastsætter harmoniserede bestemmelser for brøds sammensætning, betegnelse eller fremstillingsmåde. Det ville faktisk være vanskeligt at lovgive om emnet på EU-plan, eftersom det omfatter meget forskelligartede produkter og mange nationale og lokale vaner og traditioner.

Brød er dog som alle andre levnedsmidler underlagt hygiejniske bestemmelser i henhold til direktiv 93/43/EØF(1) for at garantere sikre og sunde levnedsmidler og krav om mærkning i henhold til direktiv 2000/13/EF(2), som giver forbrugeren de oplysninger, der gør det muligt at træffe et informeret valg.

Artikel 3 i direktiv 93/43/EØF fastsætter, at levnedsmiddelvirksomhederne skal sikre sig, at enhver form for tilberedning, forarbejdning, færdigbehandling, emballering, opbevaring, transport, distribution og udbud til salg eller levering af levnedsmidler udføres under hygiejniske forhold. Levnedsmiddelbranchens operatører skal frem for alt respektere hygiejnereglerne for levnedsmidler, for lokaler, der anvendes til tilberedning af levnedsmidler, for transport, udstyr, personale, osv. som foreskrevet i direktivets bilag; de skal fastslå, hvilke risici der er afgørende for forbrugersikkerheden, og fastlægge passende procedurer til at håndtere disse risici på grundlag af HACCP-systemets (Hazard Analysis Critical Control Point) principper.

Der gives mulighed for at indrømme undtagelser fra visse bestemmelser i bilaget i henhold til proceduren i artikel 14 i det omtalte direktiv.

For så vidt angår produktets varebetegnelse, fastslår artikel 5 i direktiv 2000/13/EF i hovedtræk, at i mangel af fællesskabs- eller national lovgivning om et levnedsmiddels varebetegnelse udgøres varebetegnelsen af det navn, der har vundet hævd i den medlemsstat, hvor salget finder sted, eller af en beskrivelse af levnedsmidlet og om nødvendigt af dets brug, der skal være så nøjagtig, at køberen oplyses om dets egentlige art og kan skelne det fra andre levnedsmidler, som det kunne forveksles med.

Det er de nationale myndigheders ansvar at føre kontrol med, at disse bestemmelser overholdes, at sikre, at normerne for hygiejne anvendes korrekt af levnedsmiddelvirksomhederne, og i det af det ærede medlem beskrevne tilfælde at kontrollere, om anvendelsen af betegnelsen brød om de omtalte produkter overholder de ovennævnte principper.

(1) Rådets direktiv 93/43/EØF af 14. juni 1993 om levnedsmiddelhygiejne, EFT L 175 af 19.7.1993.

(2) Europa-Parlamentets og Rådets direktiv 2000/13/EF af 20. marts 2000 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler, EFT L 109 af 6.5.2000.